ການເວລາໄດ້ໝູນວຽນໄປຢ່າງໄວວາ, ເຊິ່ງໄລຍະ 1 ປີຜ່ານມາ (2016) ກໍ່ໄດ້ມີເຫດການຫຼາຍໆຢ່າງທີ່ເກີດຂຶ້ນໃນສັງຄົມ ບໍ່ວ່າຈະຢູ່ພາຍໃນ ຫຼື ຕ່າງປະເທດ ແລະ ບໍ່ວ່າຈະຢູ່ໃນຂົງເຂດເສດຖະກິດ, ວັດທະນະທຳ-ສັງຄົມ, ສາທາລະນະສຸກ, ກິລາ ແລະ ອື່ນໆ. ໃນນີ້, ຂະແໜງການສຶກສາ ກໍ່ໄດ້ມີຫຼາຍເຫດການທີ່ພົ້ນເດັ່ນບໍ່ໜ້ອຍໜ້າຂະແໜງການອື່ນໆ ທີ່ມີທ່າອ່ຽງພັດທະນາດີຂຶ້ນເປັນກ້າວໆ ສ້າງໃຫ້ປະເທດຊາດເຮົາກ້າວໄປສູ່ການຫຼຸດພົ້ນອອກຈາກສະຖານະພາບປະເທດດ້ອຍພັດທະນາໃນປີ 2020 ຕາມການຄາດຫວັງຂອງພັກ-ລັດຖະບານເຮົາ, ເຊິ່ງທາງທີມງານ ໜັງສຶພິມ ສຶກສາ-ກິລາ ລາຍວັນ ສະບັບນີ້ ໄດ້ລວບລວມມາໃຫ້ບັນດາທ່ານໃຫ້ຊາບຕໍ່ໄປນີ້:
1. ການປະຕິຮູບລະບົບການສຶກສາແຫ່ງຊາດ ມີຜົນສໍາເລັດຫຼາຍດ້ານ
ສະຫາຍ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ໄດ້ປະກອບຄໍາເຫັນຕໍ່ກອງປະຊຸມໃຫຍ່ ຄັ້ງທີ 10 ຂອງພັກ ໃນວັນທີ 19 ມັງກອງ ຜ່ານມາ ໃນຫົວຂໍ້ “ເສີມຂະຫຍາຍຜົນສໍາເລັດການປະຕິຮູບການສຶກສາແຫ່ງຊາດ” ວ່າ: ຜ່ານການຈັດຕັ້ງປະຕິບັດຕົວຈິງໄດ້ມີຜົນສໍາເລັດຫຼາຍດ້ານ, ເຊິ່ງສະແດງອອກໃຫ້ເຫັນວ່າ: ລະບົບການສຶກສາແຫ່ງຊາດ ໄດ້ຮັບການປັບປຸງ ແລະ ຂະຫຍາຍຢ່າງຕໍ່ເນື່ອງແຕ່ລະປີ, ຈໍານວນຜູ້ຮຽນໄດ້ເພີ່ມຂຶ້ນ ສາມາດບັນລຸຄາດໝາຍຂອງແຜນງານແຫ່ງຊາດການສຶກສາເພື່ອທຸກຄົນ ກໍ່ຄືເປົ້າໝາຍສະຫັດສະວັດການພັດທະນາ ປີ 2015 ກ່ຽວກັບອັດຕາການເຂົ້າຮຽນຂອງນັກຮຽນສາຍສາມັນສຶກສາ ໂດຍປະກາດຈົບຊັ້ນປະຖົມບໍາລຸງທົ່ວປະເທດ ໃນປີ 2015 ແລະ ມາຮອດປັດຈຸບັນ ມີ 57 ເມືອງ 2 ແຂວງ ແລະ ນະຄອນຫຼວງ ໄດ້ປະກາດຈົບຊັ້ນມັດທະຍົມຕອນຕົ້ນບໍາລຸງ.
2. ນະຄອນຫຼວງວຽງ ຄອງຄວາມເປັນໜຶ່ງ ໃນການສອບເສັງນັກຮຽນເກັ່ງຊັ້ນມັດທະຍົມສຶກສາ ລະດັບຊາດ ສົກນີ້
ນັກຮຽນເກົ່ງທົ່ວນະຄອນຫຼວງວຽງຈັນ ຄອງຄວາມເປັນໜຶ່ງໃນການສອບເສັງນັກຮຽນເກັ່ງ ລະດັບຊາດ ສົກຮຽນ 2015-2016 ໃນລະຫວ່າງວັນທີ 25-28 ເມສາ ຜ່ານມາ ທີ່ມະຫາວິທະຍາໄລແຫ່ງຊາດ ນະຄອນຫຼວງວຽງຈັນ ພາຍຫຼັງຄວ້າລາງວັນຊະນະເລີດໄດ້ເຖິງ 5 ວິຊາ ຄື: ວິຊາຟີຊິກສາດ ຊັ້ນ ມ ຕົ້ນ ຈາກ ນາງ ວົງດາລາ ວົງນະຄອນ ໂຮງຮຽນ ມສ ວຽງຈັນ ເມືອງຈັນທະບູລີ, ວິຊາເຄມີສາດ ຊັ້ນ ມ ຕົ້ນ ຈາກ ນາງ ຈິນດາ ທະວີວັນ ໂຮງຮຽນ ມຕ ປາດຖະໜາ ເມືອງໄຊເສດຖາ, ວິຊາພາສາລາວ-ວັນນະຄະດີ ຊັ້ນ ມ ປາຍ ຈາກ ນາງ ພຸດທິດາ ສຸກອາລຸນ ໂຮງຮຽນ ພອນສະຫວັນຊົນເຜົ່າ ເມືອງໄຊທານີ, ວິຊາຟີຊິກສາດ ຊັ້ນ ມ ປາຍ ຈາກ ທ້າວ ມົວກ້ອງ ທ່າວໄຊລີ ໂຮງຮຽນ ພອນສະຫວັນຊົນເຜົ່າ ເມືອງໄຊທານີ ແລະ ວິຊາເຄມີສາດ ຊັ້ນ ມ ປາຍ ຈາກ ທ້າວ ເກດວິບຸນ ສຸວິມົນ ໂຮງຮຽນ ມສ ມິດຕະພາບ ລາວ-ຫວຽດ ເມືອງໄຊເສດຖາ. ນອກຈາກນີ້, ນະຄອນຫຼວງວຽງຈັນ ຍັງສາມາດຄວ້າອັນດັບ 1 ໃນການຖາມ-ຕອບວິທະຍາສາດ ແລະ ຄວາມຮູ້ຮອບຕົວອີກດ້ວຍ.
3. ປິດການສອບເສັງນັກຮຽນເກັ່ງຊັ້ນປະຖົມລະດັບຊາດ ຂະນະທີ່ນະຄອນຫຼວງວຽງຈັນ ຄວ້າອັນດັບ 1
ກົມອະນຸບານ ແລະ ປະຖົມສຶກສາ ກະຊວງສຶກສາທິການ ແລະ ກິລາ ໄດ້ປິດການສອບເສັງນັກຮຽນເກັ່ງຊັ້ນປະຖົມສຶກສາ ສົກຮຽນ 2015-2016 ໃນວັນທີ 29 ເມສາ ຜ່ານມາ ທີ່ສະຖາບັນຄົ້ນຄວ້າວິທະຍາສາດການສຶກສາແຫ່ງຊາດ, ພາຍຫຼັງໄດ້ດຳເນີນມາແຕ່ວັນທີ 27 ເມສາ 2016. ຂະນະທີ່ຜົນການສອບເສັງປາກົດວ່າ ອັນດັບທີ 1 ວິຊາພາສາລາວ ແມ່ນ ນາງ ໄພລິນ ບໍລິບູນ ຈາກໂຮງຮຽນສິນໄຊ ເມືອງຈັນທະບູລີ ນະຄອນຫຼວງວຽງຈັນ, ວິຊາຄະນິດສາດ ແມ່ນ ນາງ ນິລັນດອນ ໄຊຍະຈິດ ຈາກໂຮງຮຽນເຈນນິດາ ເມືອງແປກ ແຂວງຊຽງຂວາງ ແລະ ວິຊາໂລກອ້ອມຕົວແມ່ນ ນາງ ເພັດມະນີ ປະສິດພັນ ຈາກໂຮງຮຽນສັນທະລັກ ເມືອງໄຊເສດຖາ ນະຄອນຫຼວງວຽງຈັນ.
ສຳລັບການສອບເສັງນັກຮຽນເກັ່ງຊັ້ນປະຖົມສຶກສາ ລະດັບຊາດ ໄດ້ມີນັກຮຽນເກັ່ງເຂົ້າຮ່ວມແຂ່ງຂັນ ໃນ 3 ວິຊາ, ວິຊາລະ 1 ຄົນ ທີ່ມາຈາກ 17 ແຂວງ ແລະ ນະຄອນຫຼວງ ຈຳນວນ 54 ຄົນ, ຍິງ 35 ຄົນ.
4. ມອບ-ຮັບ ໜ້າທີ່ວ່າການແທນອະທິການບໍດີ ມຊ
ໃນວັນທີ 30 ພຶດສະພາ 2016 ທີ່ສະໂມສອນຄະນະເສດຖະສາດ ແລະ ບໍລິຫານທຸລະກິດ ມະຫາວິທະຍາໄລແຫ່ງຊາດ ໄດ້ມີພິທີມອບ-ຮັບໜ້າທີ່ວ່າການແທນອະທິການບໍດີ ມະຫາວິທະຍາໄລແຫ່ງຊາດ (ມຊ) ລະຫວ່າງ ທ່ານ ສຈ.ປອ ສຸກກົງແສງ ໄຊຍະເລີດ ອະທິການບໍດີ ມະຫາວິທະຍາໄລແຫ່ງຊາດ (ຜູ້ເກົ່າ) ແລະ ທ່ານ ສຈ.ປອ ສົມສີ ຍໍພັນໄຊ ຮອງອະທິການບໍດີ ມະຫາວິທະຍາໄລແຫ່ງຊາດ ເປັນຮັກສາການແທນ.
5. ເຄັງຄັດກວ່າທຸກປີ ! ການສອບເສັງຈົບ ມ4 ແລະ ມ7 ທົ່ວປະເທດ ພ້ອມປະຕິບັດລະບຽບເດັດຂາດຕໍ່ຜູ້ກະທໍາຜິດ
ທ່ານ ປອ. ນາງ ສິີສຸກ ວົງວິຈິດ ຫົວໜ້າກົມມັດທະຍົມສຶກສາ ກະຊວງສຶກສາທິການ ແລະ ກິລາ ເຜີຍໃຫ້ຮູ້ເມື່ອວັນທີ 31 ພຶດສະພາ2016ທີ່ກະຊວງສຶກສາທິການ ແລະກິລາວ່າ: ການສອບເສັງຈົບຊັ້ນມັດທະຍົມສຶກສາຕອນຕົ້ນ (ມ4) ແລະ ມັດທະຍົມສຶກສາຕອນປາຍ (ມ7) ໃນທົົ່ວປະເທດ ປະຈໍາສົກປີ 2015-2016 ໄດ້ມີມາດຕະການ ແລະ ແຜນການໃນການສ້າງນິຕິກໍາກ່ຽວກັບລະບຽບການສອບເສັງຢ່າງເຄັ່ງຄັດ ເພື່ອຕ້ານ ແລະ ສະກັດກັ້ນປາກົດກາຫຍໍ້ທໍ້ທີ່ອາດເກີດຂຶ້ນໃນໄລຍະການສອບເສັງ, ພ້ອມກັບຈະມີການປະຕິບັດວິໄນ ແລະ ປະຕິບັດກົດໝາຍຕໍ່ຜູ້ກະທໍາຜິດຢ່າງເດັດຂາດ.
6. ປິດລົງດ້ວຍຜົນສຳເລັດ ກອງປະຊຸມຜູ້ບໍລິຫານການສຶກສາ-ກິລາ ທົ່ວປະເທດ 2016
ກອງປະຊຸມຜູ້ບໍລິຫານການສຶກສາ ແລະ ກິລາ ທົ່ວປະເທດ ປະຈຳປີ 2016 ໄດ້ປິດລົງຢ່າງເປັນທາງການ ໃນຕອນບ່າຍຂອງວັນທີ 1 ກໍລະກົດ ຜ່ານມາ ພາຍຫຼັງໄດ້ດຳເນີນມາແຕ່ວັນທີ 30 ມິຖຸນາ 2016ທີ່ສູນຮ່ວມມືສາກົນ ແລະ ການເຝິກອົບຮົມ (ສູນ ICTC ຫຼັກ 5) ນະຄອນຫຼວງວຽງຈັນ, ໃຫ້ກຽດເປັນປະທານຂອງທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ຮສ.ປອ ກອງສີ ແສງມະນີ, ທ່ານ ບົວລານ ສິລິປັນຍາ ແລະ ທ່ານ ລີຕູ້ ບົວປາວ ຮອງລັດຖະມົນຕີ ກະຊວງສຶກສາທິການ ແລະ ກິລາ, ມີບັນດາພາກສ່ວນທີ່ກ່ຽວຂ້ອງໃນຂອບເຂດທົ່ວປະເທດເຂົ້າຮ່ວມ.
ໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ໄດ້ກ່າວໃຫ້ຮູ້ວ່າ: ສຳລັບວຽກງານທີ່ຈະຕ້ອງໄດ້ເອົາໃຈໃສ່ຈັດຕັ້ງປະຕິບັດ ແມ່ນຈະໄດ້ພ້ອມກັນສືບຕໍ່ສຶກສາອົບຮົມແນວຄິດການເມືອງພະນັກງານ, ຄູ-ອາຈານ ແລະ ນັກຮຽນ-ນັກສຶກສາ ໂດຍຈັດຕັ້ງເຜີຍແຜ່ແນວທາງນະໂຍບາຍຂອງພັກ ແລະ ຂອງລັດ ເພື່ອສ້າງໃຫ້ມີຄວາມເຊື້ອໝັ້ນຕໍ່ການນຳພາຂອງພັກ-ລັດ, ຕໍ່ການຈັດຕັ້ງ ແລະ ຕໍ່ຕົນເອງ ໃຫ້ສະແດງອອກພຶດຕິກຳຕົວຈິງໃນການປະຕິບັດໜ້າທີ່ວຽກງານຂອງເຂົາເຈົ້າໃຫ້ມີໝາກຜົນ.
ສ່ວນວຽກງານທາງດ້ານນິຕິກຳພວກເຮົາມີ 193 ສະບັບ ທີ່ໄດ້ປະຕິບັດຢູ່ໃນໃປັດຈຸບັນ, ມອບໃຫ້ບັນດາກົມ, ສະຖາບັນ, ສູນ ກວດກາຄືນເບິ່ງບັນດານິຕິກຳເຫຼົ່ານັ້ນ ຍັງສອດຄ່ອງ ຫຼື ບໍ່ສອດຄ່ອງ ຫຼືມີນິຕິກຳຫຍັງຕື່ມ ເພື່ອເປັນບ່ອນອີງໃນທາງປະຕິບັດ ໂດຍສະເພາະແມ່ນການຈັດຕັ້ງປະຕິບັດກົດໝາຍວ່າດ້ວຍການສຶກສາ, ດຳລັດວ່າດ້ວຍລັດຖະກອນຄູ, ວ່າດ້ວຍການສຶກສາຊັ້ນສູງ, ຂໍ້ຕົກລົງຂອງລັດຖະມົນຕີກ່ຽວກັບການແບ່ງຂັ້ນຄຸ້ມຄອງ ແລະ ບັນຫາສຳຄັນແມ່ນຂອດກົນໄກຈັດຕັ້ງປະຕິບັດຕົວຈິງຕ້ອງໃຫ້ຫັດກຸມ, ເດັດຂາດ.
7. ນາຍົກ ເນັ້ນຫຼາຍບັນຫາ ໂອກາດສະຫຼອງວັນຄູແຫ່ງຊາດ ຄົບຮອບ 22 ປີ
ທ່ານ ທອງລຸນ ສີສຸລິດ ນາຍົກລັດຖະມົນຕີແຫ່ງ ສປປ ລາວ ໄດ້ເນັ້ນໜັກຫຼາຍບັນຫາ ໃນໂອກາດສະເຫຼີມສະຫຼອງວັນຄູແຫ່ງຊາດ ເມື່ອວັນທີ 7 ຕຸລາ 2016 ທີ່ຫໍປະຊຸມແຫ່ງຊາດ, ໂດຍໃຫ້ມີການເອົາໃຈໃສ່ໃນການສຶກສາອົບຮົມການເມືອງແນວຄິດ, ສ້າງຄູໃຫ້ມີສິນທໍາ, ມີຈັນຍາບັນ, ມີຄວາມເປັນແບບຢ່າງ, ມີຄວາມຮັບຜິດຊອບຕໍ່ການສິດສອນ, ການພັດທະນາການຮຽນຮູ້ ແລະ ເຕີບໃຫຍ່ຂະຫຍາຍຕົວທາງດ້ານການສຶກສາຂອງນັກຮຽນ. ພ້ອມທັງຜັນຂະຫຍາຍທິດທາງວຽກງານການສຶກສາຄູໃຫ້ເປັນແຜນປະຕິບັດງານລະອຽດ ສາມາດຈັດຕັ້ງປະຕິບັດໃຫ້ມີປະສິດທິຜົນ.
8. ລັດຖະບານ ຈະເລັ່ງແກ້ໄຂໃນການພັດທະນາການສຶກສາສາເຂດຊົນນະບົດຫ່າງໄກສອກຫຼີກ
ອີງຕາມການລາຍງານຫຍໍ້ຂອງທ່ານ ທອງລຸນ ສີສຸລິດ ນາຍົກລັດດຖະມົນຕີ ແຫ່ງ ສປປ ລາວ ຕໍ່ກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ 8 ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ, ແຜນເງິນຕາ 10 ເດືອນ, ຄາດຄະເນໝົດສົກປີ 2015-2016 ແລະ ແຜນປະຈໍາປີ ເມື່ອວັນທີ 24 ຕຸລາ 2016 ທີ່ສະພາແຫ່ງຊາດ, ເຊິ່ງມີບາງຕອນໃຫ້ຮູ້ວ່າ: ລັດຖະບານລາວ ຈະເລັ່ງແກ້ໄຂໃນການພັດທະນາການສຶກສາຢູ່ເຂດຊົນນະບົດຫ່າງໄກສອກຫຼີກຫຼາຍແຫ່ງທີ່ຍັງບໍ່ທັນເຮັດໄດ້ດີ ພ້ອມທັງສືບຕໍ່ເອົາໃຈໃສ່ວຽກງານຍົກສູງຄຸນະພາບການສຶກສາ ແລະ ສາທາລະນະສຸກໃຫ້ທົ່ວເຖິງ ທັງຢູ່ສູນກາງ ແລະ ເຂດຫ່າງໄກສອກຫຼີກ.
9. ອະທິການບໍດີ ມະຫາວິທະຍາໄລ ສຸພານຸວົງ ຮັບການແຕ່ງຕັ້ງເປັນ ຮອງລັດຖະມົນຕີ ສສກຄົນໃໝ່
ທ່ານ ຮສ.ປອຄຳຜາຍສີສະຫວັນອະທິການບໍດີ ມະຫາວິທະຍາໄລ ສຸພານຸວົງ ແຂວງຫຼວງພະບາງ ໄດ້ຮັບການແຕ່ງຕັ້ງໃຫ້ເປັນຮອງລັດຖະມົນຕີກະຊວງສຶກສາທິການ ແລະກິລາ (ສສກ) ຄົນໃໝ່ ໃນວັນທີ 6 ຕຸລາຜ່ານມາທີ່ສະຖາບັນຄົ້ນຄວ້າວິທະຍາສາດການສຶກສາແຫ່ງຊາດ (ສວສ), ພາຍໃຕ້ການເປັນປະທານຂອງທ່ານນາງ ແສງເດືອນຫຼ້າຈັນທະບູນລັດຖະມົນຕີກະຊວງສຶກສາທິການ ແລະກິລາ, ມີຮອງລັດຖະມົນຕີ, ຫົວໜ້າ-ຮອງຫົວໜ້າຫ້ອງການ, ຫົວໜ້າ-ຮອງຫົວໜ້າກົມ, ອະທິການບໍດີ ມະຫາວິທະຍາໄລ ສຸພານຸວົງ ແຂວງຫຼວງພະບາງ, ສູນແລະສະຖາບັນການສຶກສາອ້ອມຂ້າງກະຊວງສສກ, ພ້ອມດ້ວຍບັນດາພະນັກງານຈາກພາກສ່ວນຕ່າງໆທີ່ກ່ຽວຂ້ອງເຂົ້າຮ່ວມ.
10. ສສກ ຮັບຮອງແບບຟອມສ້າງ ແລະ ຂະຫຍາຍໂຮງຮຽນເອກະຊົນ ສາຍສາມັນສຶກສາ
ກະຊວງສຶກສາທິການ ແລະ ກິລາ (ສສກ) ຈັດກອງປະຊຸມຮັບຮອງແບບຟອມສ້າງ ແລະ ຂະຫຍາຍໂຮງຮຽນເອກະຊົນ/ເອກະຊົນນາໆຊາດ ສາຍສາມັນສຶກສາ ໃນວັນທີ 16 ພະຈິກ ຜ່ານມາທີ່ຕຶກໄອຊີທີ ກະຊວງ ສສກ, ໂດຍໃຫ້ກຽດເຂົ້າຮ່ວມຂອງທ່ານ ນາງ ປອ. ສີສຸກ ວົງວິຈິດ ຫົວໜ້າກົມມັດທະຍົມສຶກສາ ກະຊວງ ສສກ, ມີພາກສ່ວນທີ່ກ່ຽວຂ້ອງອ້ອມຂ້າງກະຊວງເຂົ້າຮ່ວມ.
ກອງປະຊຸມຄັ້ງນີ້, ແມ່ນເພື່ອເປັນການກໍານົດລະບຽບກ່ຽວກັບການຄຸ້ມຄອງ, ການສ້າງຕັ້ງ ແລະ ຍຸບເລີກ, ການຂໍຕໍ່ໃບອະນຸມັດ, ການນໍາໃຊ້ຫຼັກສູດ, ການຈັດການຮຽນ-ການສອນຂອງໂຮງຮຽນເອກະຊົນ/ເອກະຊົນນາໆຊາດ ນາໆຊາດສາຍສາມັນສຶກສາ ເພື່ອເປັນບ່ອນອີງໃນການຈັດຕັ້ງ ແລະ ເຄື່ອນໄຫວວຽກງານຕ່າງໆໃຫ້ມີປະສິດທິຜົນ, ສອດຄ່ອງກັບກົດໝາຍວ່າດ້ວຍການສຶກສາ ແລະ ລະບຽບການຕ່າງໆຂອງສປປລາວ.
ສໍາລັບການຂໍອະນຸຍາດສ້າງຕັ້ງໂຮງຮຽນເອກະຊົນ ແລະ ເອກະຊົນນາໆຊາດສາຍສາມັນສຶກສາ ປະກອບມີ 5 ຂັ້ນຕອນ ຄື: ການອະນຸມັດນໍາໃຊ້ຫຼັກສູດ, ການຂໍອະນຸຍາດສ້າງຕັ້ງ ຫຼື ຂະຫຍາຍຊັ້ນຮຽນ ຫຼື ສາຂາໂຮງຮຽນ, ການຂໍຕໍ່ ຫຼື ຍຸບເລີກກິດຈະການໂຮງຮຽນ, ການຄົ້ນຄວ້າ ແລະ ພິຈາລະນາ ແລະ ການຂໍອະນຸຍາດເປີດສົກຮຽນ/ປີຮຽນ.
11. 3 ພາກສ່ວນຮ່ວມມືເປີດກວ້າງໂອກາດທາງເສດຖະກິດໃຫ້ແກ່ໄວໜຸ່ມ
ສປປ ລາວ ກໍ່ຄື ກະຊວງສຶກສາທິການ ແລະ ກິລາ, ທະນາຄານພັດທະນາເອເຊຍ ແລະ ບໍລິສັດ ໄມໂຄຊ໋ອບອອຟຟິຊ ລົງນາມໜັງສືສະແດງເຈດຈໍານົງກ່ຽວກັບການນໍາໃຊ້ໄອຊີທີເຂົ້າໃນການພັດທະນາສີມືແຮງງານ ແລະ ການປະກອບອາຊີບຂອງຊາວໜຸ່ມໃນວັນທີ 21 ພະຈິກ 2016 ທີ່ສໍານັກກະຊວງສຶກສາທິການ ແລະ ກິລາ, ຕາງໜ້າລົງນາມຂອງທ່ານ ຮສ.ປອ ກອງສີ ແສງມະນີ ຮອງລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ນາງ ນໍ່ຮິໂກະ ຮອງຫົວໜ້າກົມເອເຊຍຕາເວັນອອກສ່ຽງໃຕ້ຂອງທະນາຄານພັດທະນາເອເຊຍ ແລະ ທ່ານ ເຈຟຣີເອວີນາ ຕາງໜ້າ ບໍລິສັດ ໄມໂຄຣຊ໋ອບອອຟຟິຊ.
ການຮ່ວມມືຄັ້ງນີ້, ແມ່ນເພື່ອພັດທະນາຖານເທັກໂນໂລຢີ ເຮັດໃຫ້ໄວໜຸ່ມໄດ້ເຂົ້າເຖິງແຫຼ່ງຂໍ້ມູນການອົບຮົມວິຊາຊີບ ແລະ ການບໍລິການຈັດຫາງານທາງອິນເຕີເນັດ ໂດຍທະນາຄານພັດທະນາເອເຊຍພິຈາລະນາແລ້ວວ່າ ການສຶກສາຮຽນຮ່ວມ ແມ່ນສິ່ງຈໍາເປັນໃນການສ້າງຊັບພະຍາກອນມະນຸດຕາມທີ່ຕ້ອງການ ເພື່ອເປັນການຂັບເຂື່ອນນະວັດຕະກໍາໃໝ່, ເພີ່ມຜະລິດຕະຜົນ ແລະ ເລັ່ງການຂະຫຍາຍຕົວຂອງພາກເອກະຊົນ.
12. ຖານຂໍ້ມູນຄຸ້ມຄອງຄຸນະພາບການສຶກສາ ແລະ ທົດສອບຄວາມຮູ້ຜູ້ຮຽນຜ່ານລະບົບອອນລາຍເປີດນຳໃຊ້ເປັນທາງການ
ຖານຂໍ້ມູນຄຸ້ມຄອງຄຸນະພາບການສຶກສາແລະທົດສອບຄວາມຮູ້ຜູ້ຮຽນຜ່ານລະບົບອອນລາຍ ໄດ້ມີພິທີເປີດນຳໃຊ້ຂຶ້ນຢ່າງເປັນທາງການ ເມື່ອວັນທີ 15 ພະຈິກ 2016 ທີ່ສູນຮ່ວມມືສາກົນ ແລະ ການເຝີກອົບຮົມ (ICTC) ນະຄອນຫຼວງວຽງຈັນ ໂດຍໃຫ້ກຽດເຂົ້າຮ່ວມຂອງທ່ານ ທອງຜີວ ບຸດສະດີ ຜູ້ຊ່ວຍລັດຖະມົນຕີ ກະຊວງສຶກສາທິການ ແລະ ກິລາ, ທ່ານ ຮສ.ປອ ສີສະໝອນ ສິດທິຣາດວົງສາ ຫົວໜ້າຫ້ອງການ ກະຊວງສຶກສາທິການ ແລະ ກິລາ, ທ່ານ ນາງ ເຈືອງ ແທັງແທັງ ຜູ້ອຳນວຍການດ້ານສັງຄົມຂອງກຸ່ມບໍລິສັດ FTP ສສ ຫວຽດນາມ ແລະ ທ່ານ ວັນໄຊ ນໍລະແສງ ຜູ້ອຳນວຍການສູນປະກັນຄຸນະພາບການສຶກສາ ກະຊວງສຶກສາທິການ ແລະ ກິລາ ພ້ອມດ້ວຍຜູ້ຕາງໜ້າຈາກພາກສ່ວນທີ່ກ່ຽວຂ້ອງຢ່າງພ້ອມພຽງ.
(ສາວສະຫວັນ)